b'\n_START_ARTICLE_\nMesarski most, Ljubljana\n_START_PARAGRAPH_\nMesarski most v Ljubljani je most \xc4\x8dez Ljubljanico, ki povezuje Ljubljansko Tr\xc5\xbenico s Petkov\xc5\xa1kovim nabre\xc5\xbejem in je namenjen pe\xc5\xa1cem in kolesarjem. Gradili so ga od novembra 2009 do julija 2010 in odprt 10. julija 2010. Prostor za most na tem mestu je zasnoval in pri nedokon\xc4\x8danih tr\xc5\xbenicah pustil \xc5\xbee Jo\xc5\xbee Ple\xc4\x8dnik. Maketa Ple\xc4\x8dnikove idejne zasnove je shranjena v Arhitekturnem muzeju Ljubljana.\n_START_SECTION_\nTehni\xc4\x8dni opis\n_START_PARAGRAPH_\nMost je temeljen na 11 pilotih globine 27 m, razponska konstrukcija je iz treh, prostorsko ukrivljenih, lupinastih, jeklenih nosilcev. Razpon jeklene konstrukcije je 33,0 m, \xc5\xa1irina mostu je 17,3 m. Robna pasova na mostu sta izdelana iz troslojnega varnostnega stekla debeline 39 mm s protizdrsno za\xc5\xa1\xc4\x8dito. Pohodna povr\xc5\xa1ina, dostopni stopni\xc5\xa1\xc4\x8di, ki sta potrebni zaradi premagovanja vi\xc5\xa1inske razlike med bregovoma, pa so iz pohorskega granodiorita tonalita. Pod konstrukcijo je speljan glavni vro\xc4\x8devod in kabelska kanalizacija._NEWLINE_Na strani tr\xc5\xbenice je urejena povezava z dvigalom v Ple\xc4\x8dnikovi tr\xc5\xbeni lopi. Urejene so javne sanitarije s prostorom za previjanje. Predviden je tudi dostop do na\xc4\x8drtovane parkirne hi\xc5\xa1e pod tr\xc5\xbenico. Pod mostom je urejena vstopno-izstopna postaja za plovila, ki je dostopna tudi invalidom._NEWLINE_Med samo gradnjo so poskrbeli za lipov drevored na Petkov\xc5\xa1kovem nabre\xc5\xbeju, ki je ohranjen (posekana lipa je bila nadome\xc5\xa1\xc4\x8dena), na strani tr\xc5\xbenic pa so \xc5\xa1tiri topole nadomestili z novimi._NEWLINE_Most je oblikovala skupina ATELIERarhitekti: prof. Jurij Kobe, Samo Mlakar, Rok \xc5\xbdnidar\xc5\xa1i\xc4\x8d, s sodelavci. Projektna organizacija je bila Arhe, d.o.o. iz Ljubljane, za konstrukcijo je poskrbel mag. Toma\xc5\xbe Habi\xc4\x8d. Izvajalci so bili: Meteorit, d.o.o., jeklena konstrukcija mostu, Mineral, d.d., tlakarska in kamnose\xc5\xa1ka dela, ASM, d.o.o., steklarska dela Klemaks, d.o.o., ograja mostu in nerjavni elementi objekta, UNIC SUB Ugo Fonda sp. in SUBS, d.o.o., izvedba pontona in jeklenih stopnic.\n_START_SECTION_\nKlju\xc4\x8davnice\n_START_PARAGRAPH_\nLjudje so na jeklene \xc5\xbeice ograje Mesarskega mostu za\xc4\x8deli, podobno kot na nekaterih mostovih v drugih mestih, obe\xc5\xa1ati klju\xc4\x8davnice zaljubljencev, ki imajo vgravirane ali napisane inicialke zaljubljencev, kratko misel ... Obi\xc4\x8daj je povzet po evropskih zgledih (Italija, Francija, Mad\xc5\xbearska) in filmskih vzorih. Zaljubljenci po vsem svetu naj bi navdih dobili v knji\xc5\xbeni romanci \xc5\xbdelim si te (Ho Voglia di Te) avtorja Federica Moccie, v kateri junak in junakinja klju\xc4\x8davnico s svojima imenoma zatakneta na tretjo uli\xc4\x8dno svetilko na rimskem mostu Ponte Milvio, se poljubita ter klju\xc4\x8d vr\xc5\xbeeta v reko Tibero. Sicer klju\xc4\x8davnice zaljubljencev najdemo poleg Rima tudi v Parizu: Pont des Arts, Moskvi, Veroni, Bruslju, v Peczu na Mad\xc5\xbearskem, na Kitajskem ...\n_START_SECTION_\nVarnost mostu\n_START_PARAGRAPH_\nV zimskem \xc4\x8dasu so se pojavile omejitve uporabnosti stranskih plo\xc5\xa1\xc4\x8d iz stekla, ker je pe\xc5\xa1cem na njih pogosto spodrsavalo. Ker zaenkrat ni na voljo drugih re\xc5\xa1itev, ki bi bile hkrati u\xc4\x8dinkovite in estetske, se je v zimskem \xc4\x8dasu (\xc5\xa1e zlasti, ko je most zaradi de\xc5\xbeja ali snega moker in je zunanja temperatura blizu ledi\xc5\xa1\xc4\x8da), nevarni del mostu prvo sezono ogradil, sedaj pa se prekriva z gumijasto oblogo._NEWLINE_Steklene plo\xc5\xa1\xc4\x8de niso dovolj odporne proti vandalizmu, do sedaj so zaradi namernih po\xc5\xa1kodb morali zamenjati \xc5\xbee \xc5\xa1tiri.'